google/wiki40b huggingface dataset:
You Are the Music...We're Just the Band

Τραγούδια

1. Keepin' Time (M.Galley, T.Galley) - 3:41

2. Coast to Coast (Hughes) - 3:56

3. What is a Woman's Role (Hughes) - 5:39

4. Way Back to the Bone (Hughes) - 5:24
 5. Feelin' So Much Better Now (Hughes) - 3:36

6. Will Our Love End (Hughes) - 5:03

7. Loser (M.Galley, T.Galley) - 4:37

8. You Are The Music, We're Just The Band (Mel Galley, Tom Galley) - 5:13

Τα μέλη των Trapeze

Το You Are the Music...We're Just the Band ηχογραφήθηκε από τους εξής μουσικούς:
Γκλεν Χιούζ - φωνητικά, μπάσο
Μελ Γκάλεϊ - κιθάρα, δεύτερα φωνητικά
Ντέιβ Χόλαντ - τύμπανα, δεύτερα φωνητικά
532 Ηράκλεια

Φυσικά χαρακτηριστικά

Η μέση διάμετρος της Ηράκλειας εκτιμάται σε 217 ως 222,4 χιλιόμετρα, κάτι που τη θέτει στην εικοστή περίπου θέση σε διαστάσεις μεταξύ όλων των αστεροειδών της Κύριας Ζώνης. Η πολυσύνθετη καμπύλη φωτός της δυσχέρανε τον προσδιορισμό τόσο του σχήματός της όσο και της περιόδου περιστροφής της. Συμβολομετρικές παρατηρήσεις το 1982 οδήγησαν σε ένα ελλειψοειδές πρότυπο για την Ηράκλεια με τρεις διαφορετικούς άξονες: 260, 220 και 215 χιλιόμετρα. Νέες αναλύσεις των ίδιων δεδομένων το 1985 υπέδειξαν την ύπαρξη μιας φωτεινής περιοχής, ενώ μία μελέτη φωτομετρικής αστρομετρίας το 1987 βρήκε ότι το σώμα μπορεί να είναι προσεγγιστικά σφαιρικό με δύο σκοτεινές κηλίδες στην επιφάνειά του. Αλλά μία θερμική μελέτη το 1988 έδειξε ότι η Ηράκλεια δεν μπορεί να είναι προσεγγιστικά σφαιρική. Πιο πρόσφατη μοντελοποίηση φωτομετρικών δεδομένων (2002) υποδεικνύει ότι το σχήμα της είναι γωνιώδες, πιθανώς εξαιτίας της υπάρξεως πολλαπλών μεγάλων κρατήρων, όπως π.χ. έχει η Ματθίλδη, χωρίς να υπάρχουν πολύ σκούρες και ανοικτόχρωμες περιοχές. Οι προσεγγιστικοί λόγοι των αξόνων της είναι 1:1,1:1,3.
Η μάζα της Ηράκλειας εκτιμάται σε 22,9 τετράκις εκατομμύρια τόνους για μέση πυκνότητα 4 gr/cm³.O φασματικός τύπος της είναι S, ενώ το άλβεδό της είναι 0,1694. Η Ηράκλεια περιστρέφεται γύρω από τον εαυτό της μία φορά κάθε 9 ώρες 24 λεπτά και 18 δευτερόλεπτα.

Πιθανός δορυφόρος

`Εχει πιθανολογηθεί η ύπαρξη ενός δορυφόρου διαμέτρου 45 χιλιομέτρων γύρω από την Ηράκλεια (ενδείξεις από επιπρόσθηση του αστέρα SAO 120774 το 1978) σε τροχιά ακτίνας περίπου 1000 χιλιομέτρων. Ωστόσο, προσεκτικές παρατηρήσεις με το Διαστημικό Τηλεσκόπιο Χαμπλ το 1993 απέτυχαν να ανιχνεύσουν ένα τόσο μεγάλο σώμα γύρω από την Ηράκλεια.
Ισημερινή Αφρική

Ισημερινή Αφρική είναι ένας διφορούμενος όρος, που χρησιμοποιείται μερικές φορές για να αναφερθεί στην τροπική Αφρική ή στην τροπική ζώνη της Υποσαχάριας Αφρικής που διασχίζεται από τον Ισημερινό.
Ευσέβιος Βερκελλών

Βίος

Ο Ευσέβιος Βερκελλών γεννήθηκε το 283. Καταγόταν από την Σαρδηνία. Το 344/345 έγινε ο πρώτος επίσκοπος Βερκελλών (σημερινό Βερτσέλλι (Vercelli)) στην Ιταλία. Θα δράσει ιεραποστολικά στην περιοχή του Πεδεμοντίου και κατά την δεκαετία του 350 θα υποστηρίξει σθεναρά τον αγώνα κατά του αρειανισμού. Επειδή δεν συναίνεσε στην καταδίκη του Μεγάλου Αθανασίου από τη Σύνοδο των Μεδιολάνων το 355, στην οποία είχε κληθεί να συμμετάσχει, θα εξοριστεί στην Σκυθόπολη της Παλαιστίνης κι έπειτα στη Θηβαΐδα της Αιγύπτου. Με την άνοδο του Ιουλιανού και την έκδοση, το 362 διατάγματος που επέτρεπε την επιστροφή των εξορίστων ορθοδόξων επισκόπων στουςθρόνους τους θα συμμετάσχει στη σύνοδο που συγκάλεσε ο Αθανάσιος το 362 στην Αλεξάνδρεια με σκοπό την αντιμετώπιση των μετανικαιϊκών θεολογικών προβλημάτων, όπως της ταυτότητας ή μη ουσίας και υποστάσεως, της κτιστότητας ή μη του Αγίου Πνεύματος.
Τις αποφάσεις της θα αναλάβει να τις κοινοποιήσει στη Δύση ο Ευσέβιος. Επιστρέφοντας στην έδρα του πέρασε από την Αντιόχεια, όπου θα έλθει σε ρήξη με τον Λουκίφερ Καλάρεως, εξόριστο εκεί, επειδή χειροτόνησε ως επίσκοπο της πόλης τον Παυλίνο σε βάρος του Μελέτιου Αντιοχείας.
Αφού επέστρεψε στην έδρα του, μαζί με τον Ιλάριο Πικταβίου συνέχισε την αντιαρειανική προσπάθεια. Σημαντική, τέλος, είναι η συμβολή του στην εισαγωγή του μοναχισμού στη Δύση: συγκεκριμένα θα συγκεντρώσει δίπλα του πολλούς κληρικούς ζώντας μαζί τους κοινοβιακά-μοναστικά.

Συγγραφικό έργο

Το συγγραφικό έργο του είναι μικρό. Ο Ιερώνυμος μας πληροφορεί πως μετέφρασε στα λατινικά το Υπόμνημα στους Ψαλμούς του Ευσέβιου Καισαρείας, παραλείποντας τα μη ορθόδοξα χωρία του. Τρεις επιστολές του μας σώζονται: Προς Κωνστάντιον, Προς τους πρεσβύτερους και τον λαόν της Ιταλίας, Προς τον Γρηγόριον Ελβίρας 
Στον Εύσέβιο αποδίδεται ατεκμηρίωτα, ο περίφημος κώδικας Codex Vercelensis,  που βρέθηκε στην μητρόπολη της πόλης αυτής και περιέχει λατινικό προϊερωνυμικό κείμενο των Ευαγγελίων.
Λίλι Άλντριτζ

Πρώτα χρόνια

Γεννήθηκε στην Σάντα Μόνικα της Καλιφόρνιας των ΗΠΑ, και μεγάλωσε σε μια οικογένεια που έχει ιδιαίτερη σχέση με τη μόδα. Είναι κόρη του Άγγλου καλλιτέχνη Άλαν Άλντριτζ και του μοντέλου του Πλέϊμποϊ Λάρα Λάιονς. Διάφοροι άλλοι συγγενείς της έχουν εργαστεί στο χώρο της μόδας. Παρακολούθησε μαθήματα σε λύκειο στο Λονδίνο.
Heavy Rain

Πλοκή

Μια πόλη των Η.Π.Α. βομβαρδίζεται από τις επιθέσεις ενός δολοφόνου με το όνομα "Origami Killer" (μτφρ: Ο δολοφόνος με τα οριγκάμι) επειδή σε κάθε του θύμα αφήνει ένα οριγκάμι. Τα θύματα του είναι παιδιά. Ο Ίθαν Μάρς που ζει μια ζωή πολυτέλειας χάνει τον γιο του σε αυτοκινητιστικό δυστύχημα και από αυτό παθαίνει κατάθλιψη και πέφτει σε κώμα για δύο έτη. Αφού ξυπνήσει από το κώμα του ο γιος του απαγάγεται από τον Origami Killer. Προκειμένου ο Ίθαν να σώσει τον γιο του πρέπει να ολοκληρώσει πέντε δοκιμασίες που έθεσε ο δολοφόνος. Εφόσον ο παίκτης αποφασίσει να τις ολοκληρώσει του στέλνεται μήνυμα με την τοποθεσία του γιου του. Ο Σκότ Σέλμπυ είναι ένας ιδιωτικός ντετέκτιβ που δραστηριοποιείται στα θύματα των δολοφονιών του δολοφόνου Οριγκάμι. Κάνει ανακρίσεις και αναζητά πολλά στοιχεία προκειμένου να διασταυρώσει πράγματα για αυτόν. Ο Νόρμαν Τζέιντεν είναι ομοσπονδιακός πράκτορας και έχει ως σκοπό να λύσει τον γρίφο με τον δολοφόνο και να τον πιάσει. Η Μάντισον Πέιτζ είναι η μόνη που δεν έχει άμεση συμμετοχή ή συμφέρον από την αναζήτηση του Δολοφόνου αλλά συμμετέχει γιατί ερωτεύεται τον Ίθαν.

Υποδοχή

Το παιχνίδι ήταν επιτυχία από όλες τις απόψεις. Έχουν πωληθεί πάνω από τρία εκατομμύρια αντίτυπα του παιχνιδιού. Επίσης το παιχνίδι έχει βγάλει πάνω από 100.000.000$ σε πωλήσεις και έχει κερδίσει πολλά βραβεία, μεταξύ αυτών και τρία Βραβεία Βιντεοπαιχνιδιών BAFTA, συγκεκριμένα  στις κατηγορίες καλύτερη μουσική, ιστορία,  και τεχνική καινοτομία.
Ψωφίδα Αχαΐας

Τοποθεσία

Η Ψωφίδα απέχει 1,5 χλμ. από τα Τριπόταμα, έδρα της Δημοτικής Ενότητας στην οποία ανήκει. Είναι ορεινός οικισμός σε υψόμετρο 590 μέτρων και οι κάτοικοί του ασχολούνται κυρίως με την γεωργία και την κτηνοτροφία. Στην απογραφή του 2011 ο οικισμός βρέθηκε να έχει 32 κατοίκους.

Διοικητική ιστορία

Η Ψωφίδα από το 1835 μέχρι το 1912 ήταν οικισμός του Δήμου Ψωφίδος. Στη συνέχεια με την κατάργηση των Δήμων ορίστηκε έδρα της Κοινότητος Ψωφίδος. Το 1998 με την εφαρμογή της διοικητικής  διαίρεσης του σχεδίου "Καποδίστριας" ορίστηκε έδρα του Δήμου Αροανίας έως το 2008 που η έδρα του Δήμου μεταφέρθηκε στον οικισμό Τριπόταμα. Το 2011 βάσει της διοικητικής μεταρρύθμισης "Καλλικράτης" εντάχθηκε στον διευρυμένο Δήμο Καλαβρύτων.
Καρτεζίνι

Το καρτεζίνι ήταν παλαιότερο επτανησιακό μέτρο χωρητικότητας υγρών.
Το μέτρο αυτό ίσχυε σ΄ όλα τα Επτάνησα από την εποχή της Ενετοκρατίας. Διατηρήθηκε η ισχύς του και μετά την ενσωμάτωση αυτών με την Ελλάδα μέχρι σχεδόν την δεκαετία του 1950. Σε βάρος ισοδυναμούσε με 36 δράμια (της οκάς), (1 δράμι = 3,2 γραμμάρια).
Αμυλοείδωση

Πρωτοπαθής αμυλοείδωση

Αυτή η πιο συνηθισμένη μορφή αμυλοείδωσης και επηρεάζει την καρδιά, τα νεφρά, τη γλώσσα, τα νεύρα και το έντερο. Η πρωτοπαθής αμυλοείδωση δεν συνδέεται με άλλες ασθένειες - εκτός από το πολλαπλούν μυέλωμα, μια μορφή καρκίνου μυελών των οστών, σε μειονότητα των περιπτώσεων.
Η αιτία της πρωτοπαθούς αμυλοείδωσης είναι άγνωστη, αλλά είναι γνωστό ότι η ασθένεια αρχίζει στον μυελό των οστών. Η αμυλοείδωση εμφανίζεται όταν τα κύτταρα στον μυελό των οστών παραγάγουν αντισώματα που δεν μπορούν να διαχωριστούν, αυτά τα αντισώματα στην συνέχεια συγκεντρώνονται στο αίμα και, τελικά, εγκαταλείπουν το αίμα και εναποτίθενται στους ιστούς ως αμυλοειδή, παρεμποδίζοντας με αυτόν τον τρόπο την κανονική λειτουργία του αίματος.

Δευτεροπαθής αμυλοείδωση

Αυτή η μορφή αμυλοείδωσης εμφανίζεται σε συνδυασμό με τις χρόνιες μολύνσεις ή τις φλεγμονώδεις παθήσεις, όπως η ρευματοειδής αρθρίτιδα, η φυματίωση, η αγκυλοποιητική σπονδυλίτιδα, το σύνδρομο Reiter, η ψωριασική αρθρίτιδα, ο συστηματικός ερυθηματώδης λύκος, η περιοχική εντερίτιδα, ο οικογενής μεσογειακός πυρετός, ή σε διάφορα νεοπλάσματα, όπως η νόσος Hodgkin και το υπερνέφρωμα. Η θεραπεία της ελλοχεύουσας ασθένειας μπορεί να βοηθήσει να σταματήσει αυτήν την μορφή αμυλοείδωσης.

Κληρονομική αμυλοείδωση

Αυτή η μορφή αμυλοείδωσης είναι κληρονομική και επηρεάζει συνήθως τα νεύρα, την καρδιά και τα νεφρά.

Διάγνωση

Αν και οι εξετάσεις αίματος ή ούρων μπορούν να ανιχνεύσουν μια ανώμαλη πρωτεΐνη που θα μπορούσε να δείξει αμυλοείδωση, η μόνη οριστική δοκιμή για την αμυλοείδωση είναι μια βιοψία ιστού η οποία λαμβάνεται είτε από το ορθό, είτε από τα ούλα, είτε από το υποδόριο λίπος της κοιλίας.

Θεραπεία

Η θεραπεία της αμυλοείδωσης περιλαμβάνει τη μεταμόσχευση κυττάρων των περιφερικών μίσχων του αίματος ή θεραπεία με melphalan (Alkeran, Alkeran IV), χημειοθεραπεία που χρησιμοποιείται επίσης στην θεραπεία ορισμένων τύπων καρκίνου, και δεξαμεθαζόνη (dexamethasone).
Ελευθερία Αιτωλοακαρνανίας

Γεωγραφία - Ιστορία

Η Ελευθερία βρίσκεται στον κάμπο του Αγρινίου σε απόσταση 3 χλμ. νοτιοανατολικά από το κέντρο της πόλης. Ανατολικά του χωριού περνάει ο χείμαρρος Ερμίτσα και στα νότια συνορεύει με τον Άγιο Ιωάννη Ρηγανά. Αναφέρεται επίσημα ως οικισμός για πρώτη φορά το 1971 στο ΦΕΚ 53Α - 16/03/1971 με την ονομασία Δημήτριος Πατίλης. Το 1984 με το ΦΕΚ 45Α - 16/04/1984 μετονομάστηκε σε Ελευθερία. Σύμφωνα με το πρόγραμμα Καλλικράτης ανήκει στη δημοτική κοινότητα Αγρινίου που υπάγεται στη δημοτική ενότητα Αγρινίου του Αγρινίου και σύμφωνα με την απογραφή 2011 έχει πληθυσμό 147 κατοίκους.
Αναμνηστικά νομίσματα Ευρώ (Κύπρος)

Η Κύπρος έχει εκδώσει ένα αναμνηστικό κέρμα των 2 ευρώ, στη κοινή έκδοση για την επέτειο των 10 χρόνων του ευρώ το 2009. Ανήκει στις 4 χώρες που δεν έχουν εκδόσει ακόμη κάποιο δικό τους ανεξάρτητο αναμνηστικό κέρμα (μαζί με τη Μάλτα, την Ιρλανδία και την Ολλανδία).

Κοινή έκδοση 2007

Η πρώτη κοινή έκδοση αναμνηστικού κέρματος €2 έγινε το 2007 για τη συμπλήρωση 50 χρόνων από την υπογραφή της Συνθήκης της Ρώμης που θεωρείται το ιδρυτικό έγγραφο της Ευρωπαϊκής Ένωσης. Τη χρονιά αυτή η Κύπρος δεν ήταν ακόμη μέλος της ευρωζώνης (ένταξη 2008). Όμως, μαζί με την Ουγγαρία (που επίσης δεν είχε -ούτε έχει- εισαγάγει το ευρώ]] συμμετείχαν στο πρόγραμμα αυτό εκδίδωντας νόμισμα με το ίδιο σχέδιο αλλά με αξία στο δικό τους εθνικό νόμισμα. Η Κύπρος εξέδωσε κέρμα αξίας £1.
Στο κέρμα απεικονονίζεται ένα ανοιχτό βιβλίο που συμβολίζει το κείμενο της συνθήκης που υπογράφηκε από τα έξι ιδρυτικά κράτη-μέλη της Ευρωπαϊκής Κοινότητας Άνθρακα και Χάλυβα, πάνω σε ένα φόντο βασισμένο σε σχέδιο του Μιχαήλ Άγγελου για την πλατεία του Καπιτωλίου στη Ρώμη, την πόλη όπου υπογράφηκε η συνθήκη. Στο πάνω μέρος υπάρχει η επιγραφή ΣΥΝΘΗΚΗ ΤΗΣ ΡΩΜΗΣ 50 ΧΡΟΝΙΑ' .
Δεν κρατιέμαι

Πλοκή

Ένα αεροπλάνο είναι έτοιμο να ξεκινήσει την πτήση του, όταν διαπιστώνεται ότι έχει βλάβη. Παρ' όλα αυτά, η απογείωση γίνεται κανονικά.
Κατά τη διάρκεια της πτήσης, η λειτουργία του αεροπλάνου είναι προβληματική. Επίσης, οι επιβάτες των οικονομικών θέσεων είναι ναρκωμένοι και μένουν ξύπνιοι μόνο όσο κάθονται στην πρώτη θέση, οι φροντιστές και οι πιλότοι. Όσο το αεροπλάνο πετάει, επιδίδονται σε σεξουαλικά όργια και ξεφεύγουν από τα όρια.
Όταν τελικά το αεροπλάνο προσγειώνεται, όλοι κατεβαίνουν και αρχίζουν να ξεκαθαρίζουν κάποιες καταστάσεις.
Ραλφ του Γκασέ

Βιογραφία

Ήταν ο δευτερότοκος γιος τού Ροβέρτου αρχιεπισκόπου τού Ρουέν & κόμη τού Εβρέ και της Χερλέβα. Εξάδελφός του ήταν ο Ροβέρτος Α΄ δούκας της Νορμανδίας.
Ο μεγαλύτερος αδελφός του Ριχάρδος έλαβε την κομητεία τού Εβρέ και ο Ραλφ την κυριότητα τού Γκασέ στην Κάτω Νορμανδία· επίσης το Μπαβέν, Νογιόν-συρ-Ανντέλ, Γκραβενσόν & Εκουσέ. Έπειτα από το τέλος τού Ροβέρτου Α΄, ο αρχιεπίσκοπος Ροβέρτος ανέλαβε την επιτροπεία τού γιού εκείνου Γουλιέλμου Α΄. Ο αρχιεπίσκοπος ήταν ικανός να κρατήσει τάξη στο δουκάτο της Νορμανδίας, αλλά όταν το 1037 απεβίωσε, άρχισαν εξεγέρσεις και ιδιωτικές διαμάχες.
Ένας από τους εξεγερθέντες ήταν ο Ραλφ. Το 1040 δολοφόνοι, υπό τις διαταγές τού Ραλφ, σκότωσαν τον κύριο παιδαγωγό τού νεαρού δούκα, τον Γιλβέρτο κόμη τού Μπριόν, όταν αυτός ίππευε κοντά στο Εσαφούρ. Το 1043 ο Γουλιέλμος Α΄ και οι σύμβουλοι και θείοι του Γουλιέλμος κόμης τού Ταλού και ο Μωζέρ αρχιεπίσκοπος τού Ρουέν αποφάσισαν να πείσουν τον Ραλφ να υποστηρίξει τον δούκα και το κατάφεραν. Ο Ραλφ, τώρα διοικητής τού οτρατού τού δούκα, εκστράτευσε εναντίον τού Τουρστάν λε Γκοζ, που μαζί με τον βασιλιά της Γαλλίας κατείχαν το Φαλαίζ. Ο Ραλφ, αφού κατέλαβε το Φαλαίζ, ανάγκασε τον Τουστάν σε εξορία και τον Ερρίκο Α΄ της Γαλλίας να αποσυρθεί από τη Νορμανδία. Ενόσο ήταν ένα σημαντικό μέλος τού κύκλου τού δούκα Γουλιέλμου Α΄, έκανε μεγάλες δωρεές στο αββαείο τού Ζουμιέρ. Ο Ραλφ απεβίωσε το 1051.
Τιντινναμπούλουμ (αρχαία Ρώμη)

Το τιντινναμπούλουμ (λατινικά: tintinnabulum, επίσης γνωστά και ως tintinnum / τιντίννουμ) στην αρχαία ρωμαϊκή κοινωνία αποτελούσε φαλλόσχημο μελωδό (μικρή κατασκευή που παράγει ήχο με την κίνηση του αέρα) ή συστοιχία κουδουνιών.

Περιγραφή

Συνήθως διέθεταν την μορφή φαλλού (φασίνους) ο οποίος διέθετε μαγικές αποτροπαϊκές ιδιότητες ώστε να προστατεύει από το κακό μάτι και να προσφέρει ευδαιμονία. Τα τιντινναμπούλα, κρεμόταν στον εξωτερικό χώρο των κτηρίων σε τοποθεσίες όπως κήπους, στοές, αλλά και καταστήματα, όπου ο άνεμος τα έκανε να κουδουνίζουν.
Υπήρχαν επίσης και σε χειροκίνητη μορφή, με τέτοια δείγματα να έχουν ανακαλυφθεί σε ναούς και να θεωρείται πως διέθεταν και θρησκευτική χρήση. Παρόμοια δείγματα με περίτεχνη διακόσμηση έχουν βρεθεί και σε ετρουσκικές αρχαιολογικές τοποθεσίες, αναπαριστώντας γυναίκες οι οποίες πλέκουν. Τοποθετούνταν επίσης γύρω από τον λαιμό παραγωγικών ζώων όπως άλογα και πρόβατα ώστε να εντοπίζονται από τον ήχο των κουδουνιών, αλλά και ίσως επίσης ως αποτροπαϊκά σύμβολα.
Ουσέρντνογιε

Γεωγραφία

Η λίμνη Κουργκάνσκογιε είναι δίπλα στον οικισμό, και σχεδόν κάθε οικισμός έχει μια λίμνη σε πολύ μικρή απόσταση. 

Ο τοπικός πληθυσμός

Το 1999 ο πληθυσμός ήταν 223 κάτοικοι, 113 άνδρες και 110 γυναίκες.Το 2009 καταγράφηκε μεγάλη μείωση, και είχε 52 κατοίκους, 29 άνδρες και 23 γυναίκες.
Γιούλια Κοβαλτσούκ

Προσωπική ζωή

Είναι παντρεμένη με τον τραγουδιστή Αλεξέι Τσουμακόφ.

Μπλεστιάσιγιε

η Κοβαλτσούκ ήταν μέλος από το 2001-2007 στο ρωσικό γκρουπ Μπλεστιάσιγιε (Ρωσικά: Блестящие)
Μαθιά Ηρακλείου

Ιστορικά στοιχεία

Το όνομα πιστεύεται ότι προέρχεται από το βαπτιστικό όνομα Mattia, το θηλυκό του Matteo (Ματθαίος) το οποίο αναφέρεται στο συμβόλαιο του 1592: Η έκλαμπρος κυρά Ματτία Κορνέρ. [Κρητ. Χρον. ΙΘ,' 141] διότι πιθανόν να ανήκε ως φέουδο σε μια Ματία, που από την κρητική διάλεκτο λέγεται Μαθιά (Μαθιός).
Στη θέση Σταυρόπλακα ανακαλύφθηκαν Μεσομινωικοί τάφοι και πιθάρια. Στη θέση Καταλύματα, ΒΔ του χωριού βρέθηκε οίκημα με πίθους χρονολογημένους από την Υστερομινωική Περίοδο και από απόσταση 200 μ. διαπιστώθηκε η ύπαρξη σημαντικού οικισμού με ισχυρά κτήρια πολυδώματα. (Κρητ. Χρον. ΙΑ΄334).
Στη Μαθιά διεξήχθη σφοδρή μάχη στην τοποθεσία Μετόχι με τον Ισμαήλ Πασά να επιλέγει αυτό το μέρος ως σημείο στρατοπέδευσης λόγω της στρατηγικής του θέσης καθώς αποτελεί φυσικό πέρασμα για το Οροπέδιο Λασιθίου.Ακόμα και σήμερα ο πρίνος που δεσπόζει στο Μετόχι ονομάζεται Ισμαήλ.
Οι Μαθιανοί σχημάτιζαν συχνά αντάρτικες ομάδες που αντιστέκονταν στουν Τούρκικο ζυγό.Στη Μαθια σύμφωνα με όλες τις απογραφές δεν υπήρχαν ποτέ Τούρκοι κάτοικοι.
Κατά την επανάσταση του 1866 100 οπλισμένοι άνδρες προσπάθησαν να σταματήσουν τον τούρκικο στρατού αλλά αργότερα υποχώρησαν λόγω της αριθμητικής υπεροχής των Τούρκων.
Αναφέρεται το 1583 Mathia' με 144 κατ. (Καστροφύλακας, Κ95).
Δοκιμασία ανοχής στην γλυκόζη

Η δοκιμασία ανοχής στη γλυκόζη (καμπύλη σακχάρου) είναι ιατρική διαγνωστική εξέταση κατά την οποία καταναλώνεται από τον ασθενή γλυκόζη και ακολούθως γίνονται τακτικές μετρήσεις γλυκόζης στο αίμα, ώστε να διαπιστωθεί ο ρυθμός με τον οποίον αυτή μεταβολίζεται από τον οργανισμό. Η εξέταση αυτή χρησιμοποιείται στους ενήλικες για τη διάγνωση του διαβήτη, του διαβήτη στην εγκυμοσύνη και της μεγαλακρίας (πάθηση των ενηλίκων που προκαλείται από υπερβολικά ποσά έκκρισης της αυξητικής ορμόνης), ενώ συχνά συμβάλλει στη διερεύνηση ύπαρξης αντίστασης στη δράση της ινσουλίνης ή αντιδραστικής υπογλυκαιμίας.

Προετοιμασία ασθενούς

Ο ασθενής δεν θα πρέπει να περιορίζει την πρόσληψη υδατανθράκων (ζυμαρικά, δημητριακά, πατάτες, ρύζι, φρούτα κλπ), για τουλάχιστον 3 μέρες πριν τη δοκιμασία. Αντιθέτως, προτείνεται η κατανάλωση τουλάχιστον 200 gr υδατανθράκων την ημέρα (αντιστοιχούν σε 1 μερίδα δημητριακών στο πρωινό, 1 μερίδα ζυμαρικών στο μεσημεριανό, 3 φρούτα και 2 φέτες ψωμί).
Η διαδικασία δεν θα πρέπει να γίνεται σε περίοδο ασθένειας καθώς μπορεί να επηρεαστούν τα αποτελέσματα.
Η εξέταση γίνεται συνήθως πρωί και όχι απόγευμα (ο μεταβολισμός της γλυκόζης μπορεί να επηρεαστεί από τον κιρκάδιο ρυθμό) και ο εξεταζόμενος πρέπει να είναι νηστικός για 8 - 12 ώρες προ της λήψης της γλυκόζης (επιτρέπεται μόνο το νερό).
Μετά τη χορήγηση της γλυκόζης ο ασθενής παραμένει καθιστός, χωρίς να καπνίσει και φυσικά χωρίς να φάει κάτι άλλο μέχρι να ολοκληρωθεί η εξέταση.

Διάγνωση μεγαλακρίας

Γίνεται αιμοληψία στη 1 και 2 ώρες (60′- 120′) μετά τη χορήγηση γλυκόζης.
Φυσιολογικές τιμές: Πρέπει εντός διώρου η αυξητική ορμόνη (GH) να είναι < 1 ng/ml (< 0,3 ng/ml αν χρησιμοποιούνται μέθοδοι προσδιορισμού με μεγαλύτερη διακριτική ικανότητα - ανοσοχημειοφωταύγεια) (6).
Ανδρέας Καβαφάκης

Βιογραφία

Γεννήθηκε το 1873 στο Αϊδίνιο της Μικράς Ασίας. Σπούδασε στην Ευαγγελική Σχολή Σμύρνης και στη συνέχεια πραγματοποίησε περαιτέρω σπουδές στο Παρίσι. 
Μετά το πέρας των σπουδών του εγκαταστάθηκε στο Κάιρο, όπου εργάστηκε ως δημοσιογράφος σε ελληνόφωνες εφημερίδες, ενώ γύρω στα 1910 μετέβη στην Κωνσταντινούπολη, όπου συνεργάστηκε με τις εφημερίδες "Θάρρος" και "Αμερόληπτος". Ωστόσο, λόγω του πατριωτικού περιεχομένου των άρθρων του, υπέστη διώξεις από τις τουρκικές αρχές και αναγκάστηκε να διαφύγει στην Ελλάδα.
Το 1916 ίδρυσε την εφημερίδα "Ελεύθερος Τύπος", η οποία τάχθηκε στο πλευρό του Βενιζέλου, με αποτέλεσμα κατά τα Νοεμβριανά να διακοπεί η έκδοση της εφημερίδας και ο ίδιος ο Καβαφάκης να βρεθεί στη Θεσσαλονίκη, όπου προσχώρησε στο Κίνημα της Εθνικής Άμυνας και του ανατέθηκε η διεύθυνση του Γραφείου Τύπου του υπουργείου Εξωτερικών.
Το 1917 επέστρεψε με τον Βενιζέλο στην Αθήνα και επανεξέδωσε τον "Ελεύθερο Τύπο", που αργότερα άσκησε δριμεία αντιπολίτευση εναντίον της αντιβενιζελικής παράταξης. 
Ο Καβαφάκης δολοφονήθηκε στις 21 Φεβρουαρίου 1922 έξω από το σπίτι του στην οδό Τροίας. Η έκδοση της εφημερίδας του συνεχίστηκε από τους κληρονόμους του ως το 1928. Γιος του ήταν ο δημοσιογράφος Χρήστος κι ο ηθοποιός - τενόρος Λέανδρος (1911-1944), που εκτελέστηκε από τους Γερμανούς στο Χαϊδάρι με την κατηγορία της κατασκοπείας υπέρ των συμμάχων.
122 Γκέρντα

Φυσικά χαρακτηριστικά

Η μέση διάμετρος της Γκέρντας είναι 81,7 χλμ. Η μάζα της εκτιμάται σε 570 τρισεκατομμύρια τόνους. Η μέση επιτάχυνση της βαρύτητας στον ισημερινό της Γκέρντας εκτιμάται σε 2,28 cm/sec², δηλαδή η βαρύτητα εκεί είναι 429 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 43,2 m/sec (155,5 χιλιόμετρα την ώρα).
Ο φασματικός τύπος της Γκέρντας είναι S (λιθώδης). Η μέση θερμοκρασία στην επιφάνειά της εκτιμάται σε 118 βαθμούς Κελσίου κάτω από το μηδέν.
Σύμφωνα με φωτομετρικές παρατηρήσεις του 2007, η Γκέρντα περιστρέφεται γύρω από τον εαυτό της μία φορά κάθε 10 ώρες και 41 λεπτά, με διαφορά λαμπρότητας μεταξύ των όψεών της έως 0,16 μέγεθος. Μεταγενέστερες παρατηρήσεις (2009) από το Νέο Μεξικό έδωσαν μία πιο χονδροειδή καμπύλη φωτός, με περίοδο 10 ώρες 43 λεπτά και διαφορά λαμπρότητας έως 0,11 μέγεθος, συμβατή με προηγούμενες μελέτες.
Διαδικτυακή πρόκληση της DARPA

Χαρακτηριστικά του διαγωνισμού

Σύμφωνα με τους κανονισμούς του διαγωνισμού, τα 40000$ του βραβείου θα δίνονταν στην πρώτη ομάδα που θα έστελνε τις γεωγραφικές θέσεις των 10 προσδεδεμένων κόκκινων μετεωρολογικών μπαλονιών διαστάσεων 2.4μ, τα οποία βρισκόντουσαν σε καθορισμένες μη γνωστές θέσεις στην ήπειρο των ΗΠΑ. Τα μπαλόνια θα τοποθετούνταν σε εύκολα προσβάσιμα σημεία, ορατά από κοντινούς δρόμους. Τα μπαλόνια τοποθετήθηκαν στις 10:00 πμ στις 5 Δεκεμβρίου του 2009 και ήταν προγραμματισμένο να κατέβουν στις 5:00 μμ. Η DARPA, ήταν προετοιμασμένη να τα ανεβάσει και για δεύτερη μέρα και να περιμένει έως και εβδομάδα, μέχρι μια ομάδα να τα βρει όλα.

Αποτελέσματα

Αν και η DARPA, ήταν προετοιμασμένη να ξανανεβάσει τα μπαλόνια και δεύτερη μέρα και να δεχτεί συμμετοχές έως και μια εβδομάδα μέχρι να βρεθούν και τα 10 μπαλόνια, η ομάδα του MIT (MIT Red Balloon Challenge Team), κέρδισε το διαγωνισμό σε λιγότερο από 9 ώρες. Μια ομάδα από το Georgia Tech Research Institute (GTRI), που βρήκε 9 μπαλόνια βγήκε δεύτερη. Δύο ομάδες βρήκαν από 8 μπαλόνια, 5 βρήκαν 7, και η ομάδα iSchools (αντιπροσώπευε τα πανεπιστήμια Pennsylvania State University, University of Illinois at Urbana-Champaign, University of Pittsburgh, Syracuse University,and University of North Carolina at Chapel Hill) τερμάτισε βρίσκοντας 6 μπαλόνια.

Η στρατηγική των νικητών

Η νικήτρια ομάδα από το MIT,  χρησιμοποίησε μια τεχνική παρόμοια με αυτή του πολυεπίπεδου μάρκετινγκ ώστε να προσελκύσει συμμετέχοντες.  Με τα χρήματα του βραβείου να διαμοιράζονται στην αλυσίδα των συμμετεχόντων, που οδήγησε σε επιτυχή εντοπισμό του κάθε μπαλονιού, τα χρήματα που έμειναν δόθηκαν σε φιλανθρωπίες. Η ακριβής στρατηγική για συνεργασία του κοινού για την εύρεση των μπαλονιών, επεξηγήθηκε στο site τους:
Δίνουμε 2000$ ανά μπαλόνι στον πρώτο άνθρωπο που θα μας στείλει σωστές συντεταγμένες για το μπαλόνι, αλλά αυτό δεν είναι όλο, δίνουμε επίσης 1000$ στον άνθρωπο που τον προσκάλεσε. Δίνουμε 500$ σε αυτόν που προσκάλεσε αυτόν που προσκάλεσε αυτόν που έστειλε τις σωστές συντεταγμένες, 250$ σε αυτόν που προσκάλεσε τον τελευταίο, κοκ…